สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,576.32 จุด ปรับลดลง 0.99 จุด พ่วงด้วยมูลค่าการซื้อขายรวม 6 หมื่นล้านบาท
2 ก.พ. 2560

ตลาดหุ้นไทยล่าสุดปิดการซื้อขายที่ระดับ 1,576.32 จุด ปรับลดลง 0.99 จุด พ่วงด้วยมูลค่าการซื้อขายรวม 6 หมื่นล้านบาท
* พี่ SET ล่าสุดถอยกลับมาปิดแดนลบอีกแล้ว สัปดาห์ก่อนอุตส่าห์ไปเผชิญหน้าระดับ 1,600 จุด แต่สัปดาห์นี้พลิกกลับมาถอยลงไม่เลิก เนื่องจากโดนแรงขายทำกำไรในหุ้นใหญ่หลายตัวกดดัน
* กลุ่มเข้าซื้อสุทธิเมื่อวาน ทางรายย่อยรับบทเป็นผู้กล้าวิ่งไล่ช้อนเก็บไป 2,553 ล้านบาท ตามด้วยบัญชีบริษัทหลักทรัพย์ 275 ล้านบาท ส่วนฝั่งเทขายพี่ต่างชาติสาดออกกระจุย 2,112 ล้านบาท และสถาบันซัดไป 717 ล้านบาท
* หุ้นแรกวันนี้ไม่พูดถึงคงไม่ได้ กับกรณีราคาหุ้น EA ที่ดิ่งรูดหนักไปเกือบ 10% ภายในวันเดียว
* โดยเป็นผลมาจากปัญหาของ เทพสถิต วินด์ฟาร์ม เลยทำเอาแพนิกไปสู่หุ้น EA ด้วยทันที
* เพราะเกิดความกังวลขึ้นมาว่า อาจจะมีโอกาสที่ปัญหาจะลุกลามไปสู่โครงการพลังงานลม 260 MW ของ EA ด้วยเช่นกัน
* แรงขายหุ้นเพื่อลดความเสี่ยงจึงไหลท่วมออกมาไม่ยั้ง จนสุดท้ายกดให้หุ้นปิดลบที่ระดับ 25.75 บาท ดิ่งลงไปเฉียด 10%
* เท่ากับนับว่าเป็นการปิดลบลงแรงมากที่สุดตั้งแต่เข้าจดทะเบียนเลยก็ว่าได้ * ยังดีที่โครงการพลังงานลมนี้ของ EA ยังไม่ผุดขึ้นมาเป็นรูปเป็นร่าง และอยู่เพียงขั้นตอนเบื้องต้น ไม่อย่างนั้นอาจสะเทือนหุ้นหนักกว่านี้อีก
* เอาเป็นว่า งานนี้ฝุ่นควันและความไม่ชัดเจนยังปกคลุมหุ้นสูงอยู่พอตัว ตราบใดที่ฝุ่นยังไม่จางหาย ขอให้ถอยออกมาก่อนและยืนมองดูแบบห่างๆ ดีกว่า
* หุ้น TPOLY น่าจับตาก้าวเดินนับจากนี้ไป เพราะล่าสุดได้ประกาศเปิดตัวทีมผู้บริหารชุดใหม่มารับไม้ต่ออย่างเป็นทางการแล้ว
* โดยแต่งตั้ง “กนกทิพย์ จันทร์พลังศรี” ขึ้นเป็นประธานกรรมการบริหาร ส่วน “ปฐมพล สาวทรัพย์” รับบทบาท กรรมการผู้จัดการ
* ความท้าทายสำคัญคือการนำพา TPOLY ให้กลับมาพลิกกำไรได้อีกครั้งอย่างไร เนื่องจากที่ผ่านมาประสบปัญหาขาดทุนต่อเนื่องหลายปี
* ซึ่งในเบื้องต้นทางบริษัทมั่นใจว่า ปี 60 จะเทิร์นอะราวด์กลับมาได้อีกครั้ง หลังจากบริษัทลูกคนสำคัญ TPCH ผลิดอกออกผลสร้างกำไรสม่ำเสมอ
* ขณะที่โครงการก่อสร้างของบริษัทเองยังมีอยู่ในมือหลายโครงการ โดยล่าสุด ตุนแบ็กล็อกไว้แล้วในมือเฉียด 4,000 ล้านบาท
* เห็นว่าบันทึกรายได้เข้าปีนี้หลักพันล้านบาท แล้วยังเตรียมลุ้นงานประมูลใหม่อีก 8,000 ล้านบาท
* ดังนั้น จึงต้องติดตามดูกันต่อไปว่า สุดท้ายแล้วงวดปี 60 จะเทิร์นอะราวด์กลับมาได้จริงสมกับที่ทีมผู้บริหารตั้งเป้าไว้หรือไม่
*  หุ้น BEAUTY นี่ย่อตัวลงมาแรง จนถึงจังหวะเข้าเก็บหุ้นได้แล้วนะ
* ล่าสุด ปิดลบอยู่ที่ 10.50 บาท ลดลงไปกว่า 5% มีมูลค่าการซื้อขายตลอดวันท่วมท้นกว่า 1,200 ล้านทีเดียว
* แรงกดดันหลักเป็นผลมาจากทางโบรกฯ ได้ออกมาปรับลดประมาณการณ์งบปี 59-60 ลงมา หลังจากงวดไตรมาส 4 อาจจะไม่ได้โตแรงอย่างที่หวังไว้
* โดยงวดปี 59 โบรกฯ ปรับเป็นคาดมีกำไรเกือบ 680 ล้านบาท และปี 60 จะมีกำไรทะลุ 900 ล้านบาท
* แต่ถึงแม้จะหั่นกำไรลงมาก็ยังโตแกร่งอยู่ดี เพราะอย่าลืมงวดปี 58 มีกำไรสุทธิแค่ 402 ล้านบาทเอง
* ดังนั้น อ่อนตัวลงมาขนาดนี้เป็นโอกาสลงทุนชั้นดี ไม่เข้าเก็บตอนนี้ก็ไม่รู้จะรอซื้อ BEAUTY ตอนไหนแล้วละ
* ปิดท้ายด้วยหุ้น COM7 งวดไตรมาส 4/59 แว่วว่า มีลุ้นส่งท้ายฟันกำไรสวยไม่เบา
* ผลบวกจากทั้งโครงการช้อปช่วยชาติ และยังมีการเปิดตัวสินค้ารุ่นใหม่ ส่งผลให้ยอดขายบริษัทพุ่งกระฉูด
* ตัวกำไรไตรมาส 4/59 เห็นว่ามีโอกาสฟันนิวไฮ ดังนั้น งบปี 59 แทบไม่มีอะไรน่าห่วง ต้องเติบโตแกร่งสอดคล้องกันอยู่แล้ว
* ส่วนช่วงปี 60 ยังมีปัจจัยบวกหนุนเต็มมือ โดยเฉพาะการเป็นพันธมิตรกับ TRUE ซึ่งจะรับรู้ผลบวกปัจจัยนี้เข้ามาช่วยแบบเต็มปี
* ล่าสุด ซื้อขายกันด้วยราคาหุ้น 11.90 บาท นับเป็นจุดที่ราคาลงมาต่ำน่าเข้าเก็บไม่เบาเหมือนกัน
* ใครกำลังเบื่อหุ้นบลูชิพ อยากโยกมาลงทุนหุ้นไซด์กลาง หุ้น COM7 เป็นหนึ่งในตัวเลือกที่ดีและน่าสนใจ เพราะมีปัจจัยบวกหนุนรายทางเพียบทั้งเชิงระยะสั้น-ยาว เลยขอฝากไว้ให้พิจารณากันดู * 